**Zápis z pracovného stretnutia riešiteľov projektu VEGA č. 1/0935/13 zo dňa 03. 07. 2015**

Prítomní: podľa priloženej prezenčnej listiny.

Začiatok pracovného stretnutia otvorila a prítomných privítala prof. Ing. Mária Uramová, PhD.

Prítomných členov riešiteľského kolektívu stručne informovala o programe a cieľoch zasadnutia. Na začiatku stretnutia informovala členov o finančnej stránke projektu, ktorý predstavoval k 03. 07. výšku cca. **6 000 €** a finančné prostriedky je možné využiť na rôzne účely. Vyzvala členov riešiteľského kolektívu, aby naďalej publikovali výstupy spojené s riešenou problematikou na domácich, zahraničných konferenciách, ako aj v karentovaných časopisoch, nakoľko uvedenú publikačnú činnosť je možné podporiť zo zdrojov projektu. Rovnako vyzvala členov projektu, aby ju informovali o požiadavkách na technické zabezpečenie, tonery atď., ktoré je možné finančne podporiť z projektových prostriedkov. Stručne zhodnotila priebeh konferencie na Mazurách v máji 2015, kde boli prezentované viaceré výstupy spojené s neplatenou prácou, pričom zborník príspevkov z medzinárodnej konferencie bude dostupný koncom leta 2015. Prof. Uramová stručne zhodnotila priebeh dotazníkového prieskumu k neplatenej práci v tomto roku a zhrnula výhody a rovnako aj úskalia, ktoré vyplynuli počas zberu údajov. Zároveň poverila úlohami **Ing. Kaščákovú, Ing. Nedelovú a Ing. Kollára I.** o vyčistenie, kontrolu a spracovanie získanej databázy z dotazníkov, aby ju bolo možné využívať pri publikačnej činnosti. Termín úlohy bol stanovený **do konca septembra 2015.**

V ďalšej časti zasadnutia prof. Uramová prezentovala cieľ projektu, ktorým je výstup v podobe vedeckej monografie, ktorý by uceleným spôsobom prezentoval dosiahnuté výsledky. Rovnako naznačila, že by bolo vhodné mať pracovnú verziu monografie hotovú najneskôr do konca **januára 2016**, pričom jej precizovanie by pokračovalo priebežne tak, aby bola vydaná do skončenia projektu - **rok 2016 (október).**

Prof. Orviská predniesla návrh spojený s napísaním dvoch vedeckých monografií, ktoré by tematicky komplexne zahrnuli celú šírku problematiky neplatenej práce, pričom jej návrh bol spojený aj s jazykovou mutáciou monografie v anglickom jazyku, čím by sa prispelo ku kvalitnejšiemu medzinárodnému povedomiu vedeckej práce. Na základe prednesených návrhov sa k písaniu vedeckých monografií otvorila diskusia, ktorá bola zameraná najmä na obsahovú štruktúru a obsah monografií. Ing. Kika navrhol brainstormingovú metódu, aby sa čo najpresnejšie identifikovali kľúčové časti monografie a jej ucelený koncept. Prof. Orviská navrhla, aby každý člen riešiteľského kolektívu jasne formuloval časti, ktorými by bol schopný prispieť do monografie, pričom termín bol stanovený do **08. 07. 2015.** Úlohu prerozdelenia riešiteľského kolektívu do pracovných tímov v rámci spoločného prieniku tém, ktoré boli opublikované navrhnú **prof. Uramová spolu s prof. Orviskou**. Uvedené rozčlenenie kolektívu do pracovných skupín by malo priniesť profiláciu jednotlivých častí monografie.

A. Vallušová informovala o možnosti zúčastniť sa viacdňového intenzívneho stretnutia projektového tímu na Donovaloch – predbežná dohoda v rámci konferencie v PL. Prof. Uramová navrhla termín **od 16. 09 do 20. 09. 2015.** Uvedená aktivita by mohla byť realizovaná na základe záujmu a časových možnosti členov riešiteľského kolektívu.

Po záverečnej diskusii k projektu a ujasnením úloh a termínov ich plnenia prof. Uramová poďakovala za námety, ako aj účasť na stretnutí a zasadnutie projektového tímu ukončila.

Zapísal: Ing. Ján Kollár

V Banskej Bystrici 04. 07. 2015

prof. Ing. Mária Uramová, PhD.

zodpovedný riešiteľ projektu